Veewagter gevonnis vir moord op werkgewerArgieffoto ŉ Veewagter is Maandag in die Tsomo-streekshof in die Oos-Kaap gevonnis, nadat hy verlede jaar sy werkgewer oor ŉ salarisgeskil vermoor het. Zuko Mdingi (28) is tot 15 jaar tronkstraf vir die moord op Xolisa Makalima (49) gevonnis. Hy is ŉ verdere 10 jaar tronkstraf opgelê op aanklagte van roof met verswarende omstandighede en nóg vyf jaar tronkstraf op aanklagte van diefstal. Die vonnisse sal gelyklopend uitgedien word. Luxolo Tyali, woordvoerder van die Nasionale Vervolgingsgesag in die Oos-Kaap, sê Mdingi was ten tyde van die moord werksaam op die oorledene se grond as veeboer en opsigter. Dié grond is naby Ngqamakwe, sowat 125 km van Oos-Londen, geleë. Volgens Tyali het Mdingi die aand van 27 Mei 2018 na sy werkgewer se huis op ŉ ander plaas gegaan om sy salaris in te vorder. Makalima het egter aangevoer dat sy nie die geld by haar het nie, waarna die skuldige haar met ŉ mes gesteek en met ŉ tou gewurg het. Mdingi het ná die moord met sy werkgewer se motorsleutels, selfone, kontant asook haar seun se klere op die vlug geslaan na sy tuisdorp Mbizana waar hy kort daarna in hegtenis geneem is. Die polisie kon Mdingi vastrek nadat hulle gesprekke tussen hom en ŉ sangoma nagespoor het, waarin hy die sangoma vertel hoe hy die oorledene vermoor het. Hy het ook in die boodskappe gevra hoe hy inhegtenisneming kon ontduik, vertel Tyali. Mdingi het aanvanklik onskuldig gepleit, maar later van plan verander weens die aard van die bewyse teen hom.